Tidligt tirsdag morgen klokken 4.25 blev politiet kaldt til Thisted, hvor to gerningsmænd havde stjålet en traktor af mærket New Holland. Traktoren kørte rundt i Thisted by med en såmaskine fastspændt bag på. Undervejs kørte traktortyvene blandt andet ind i en lysstander ved Hanstholmvej i krydset Over Engen - Nørre Allé. Ifølge vagtchef ved Midt- og Vestjyllands Politi, Simon Skelkjær, kørte patruljen efter traktoren rundt i Thisted by indtil gerningsmændene flygtede til fods, skriver TV MIDTVEST. Den ene blev anholdt kort efter. Det viste sig at være en 29-årig dansk mand fra Thisted, som politiet kender i forvejen. I følge politiet havde de to traktortyve begået indbrud på en ejendom i Silstrup, inden de stjal traktoren fra samme ejendom. Kørte med bilejer ud af vinduet 26. april fik den 29-årige anholdte en straksdom for både biltyveri, brandstiftelse og for at bringe andres liv i fare, da han stjal en bil i Struer, mens ejeren var ved at poste et brev. Dengang forsøgte ejeren at standse biltyven som kørte 50-100 meter med ejeren hængende ud af vinduet, inden biltyven skubbede ham ud. Bilen blev senere fundet udbrændt i Thy. Politiets jurister skal i løbet af dagen finde ud af om han skal fremstilles i grundlovsforhør. Selv om politiet har undersøgt området med hunde, er det stadig ikke lykkedes at finde den anden gerningsmand.
En 29-årig mand er anholdt, efter politiet tidligt tirsdag morgen jagtede en stjålet traktor gennem Thisted by.